तीस हजारी कोर्ट में महिला डीसीपी पर टूट पड़े वकील, सर्विस रिवाल्वर भी छीनी, सामने आया VIDEO  
महिला डीसीपी को घेरकर वकीलों ने की बदसलूकी
जवानों ने जान जोखिम में डाल किसी तरह बचाया 
पुलिसकर्मियों का ऑडियो भी आया सामने, जिसमें सुनाई आपबीती
तीस हजारी कोर्ट कॉम्प्लेक्स (Tis Hazari Court Complex) में शनिवार को वकीलों और पुलिस के बीच हुई झड़प का एक और वीडियो सामने आया है. इसमें एक महिला पुलिस अधिकारी को कुछ पुलिसकर्मी वकीलों से बचाते दिख रहे हैं. महिला पुलिस अधिकारी डीसीपी नार्थ मोनिका भारद्वाज के तौर पर हुई है. डीसीपी ने आरोप भी लगाया है कि हिंसा के दौरान उसके साथ मारपीट की गई. इतना ही नहीं महिला अधिकारी ने यह भी कहा कि इस बीच उनकी सर्विस रिवाल्वर भी छीन ली गई और ये तब से लापता है. इस मामले में पुलिस प्रवक्ता अनिल मित्तल ने कहा है कि महिला अधिकारी का बयान घटना में तैयार की जा रही एफआईआर में जोड़ा जाएगा. 
इस सीसीटीवी फुटेज के साथ ही इस  पूरे मामले पर चर्चा करते हुए पुलिसकर्मियों का एक ऑडियो भी सामने आया है. इसमें वकीलों की बदसलूकी की दास्तां एक पुलिसकर्मी अपनी दूसरी सीनियर महिला पुलिस अधिकारी को बता रहा है.  पुलिसकर्मी ने बताया कि मैडम (डीसीपी मोनिका भारद्वाज) की पिस्तौल छीन ली गई और उन्हें बचाते हुए उसे सिर और कंधे में गंभीर चोटें आईं हैं. इसके अलावा उसने बताया कि महिला अधिकारी के साथ वकीलों ने धक्का-मुक्की और बदसलूकी की. 

@DelhiPolice
तीस हजारी हिंसा का रोंगटे खड़ा करने वाला वीडियो !
देखिए कैसे वकीलों ने लॉकअप के बाहर खड़ी बाइक में आग लगा कर बलास्ट किया,कैसे सैकड़ों वकीलों का झुंड महिला डीसीपी से बदसलूकी कर रहा है,कैसे उनका स्टाफ उन्हें जान पर खेलकर उन्हें ले जा रहा है,कैसे वकील पुलिस को पीट रहे pic.twitter.com/M6271PAhKe

वीडियो में दिख रहा है कि महिला पुलिस अधिकारी का स्टाफ उन्हें जान पर खेलकर बाहर निकालकर ले जा रहा है. पुरुष वकीलों का झुंड उनके पीछे भाग रहा है. एक सादे कपड़ों में पुलिसकर्मी का हाथ एक वकील पकड़कर खींचता है लेकिन वह उसे झटककर किसी तरह डीसीपी मोनिका को निकालने में कामयाब हो जाता है. 
शनिवार को ये विवाद पार्किंग को लेकर शुरु हुआ था. इसके बाद हुई वकीलों और पुलिस की हिंसा में करीब 21 पुलिसकर्मी घायल हुए.  NDTV को कई सीसीटीवी फुटेज मिले हैं जिनमें देखा जा सकता है कि वकीलों ने पुलिसकर्मियों पर हमला किया और मोटरसाइकिलों में आग लगाने की कोशिश की. पुलिसकर्मी पानी से आग बुझाने की कोशिश करते नजर आ रहे हैं.